# เผิง ลี่-ยฺเหวียน

| เผิง ลี่-ยฺเหวียน |
| --- |
| 彭丽媛 |
| เผิง ลี่-ยฺเหวียน ใน ค.ศ. 2025 |
|  |
| สุภาพสตรีหมายเลขหนึ่งของจีน |
| **อยู่ในวาระ** |
| **เริ่มดำรงตำแหน่ง**  15 พฤศจิกายน ค.ศ. 2012 (13 ปี 7 เดือน 8 วัน) |
| ผู้นำสูงสุด | สี จิ้นผิง |
| ก่อนหน้า | หลิว หย่งชิง |
| คู่สมรสประธานาธิบดีจีน |
| **อยู่ในวาระ** |
| **เริ่มดำรงตำแหน่ง**  14 มีนาคม ค.ศ. 2013 (13 ปี 3 เดือน 9 วัน) |
| ประธานาธิบดี | สี จิ้นผิง |
| ก่อนหน้า | หลิว หย่งชิง |
| ผู้อำนวยการสถาบันศิลปะกองทัพปลดปล่อยประชาชน |
| **ดำรงตำแหน่ง** พฤษภาคม ค.ศ. 2012 – กรกฎาคม ค.ศ. 2017 (5 ปี 2 เดือน) |
| ก่อนหน้า | จาง จี้กัง |
| ถัดไป | จาง ฉีเฉา |
| สมาชิกสภาที่ปรึกษาการเมืองประชาชนจีน |
| **ดำรงตำแหน่ง** กุมภาพันธ์ ค.ศ. 1998 – มีนาคม ค.ศ. 2013 (15 ปี 1 เดือน) |
| ประธาน | หลี่ รุ่ยหวน เจี่ย ชิ่งหลิน |
|  |
| ข้อมูลส่วนบุคคล |
| เกิด |  (1962-11-20) 20 พฤศจิกายน ค.ศ. 1962 ยฺวิ่นเฉิง มณฑลชานตง ประเทศจีน |
| พรรคการเมือง | คอมมิวนิสต์จีน |
| คู่สมรส | สี จิ้นผิง (สมรส 1987) |
| บุตร | สี หมิงเจ๋อ |
| ความสัมพันธ์ | ตระกูลสี (โดยการสมรส) |
| ศิษย์เก่า | โรงเรียนการดนตรีจีน |
| อาชีพ | * นักร้อง
* นักการศึกษา
 |
| วิชาชีพ | โซปราโน |
| ลายมือชื่อ |  |
| ชื่อเล่น | แม่เผิง (จีน: 彭妈妈; พินอิน: *Péng māmā*) |
| ยศที่ได้รับการแต่งตั้ง |
| สังกัด | กองทัพปลดปล่อยประชาชน |
| ประจำการ | ค.ศ. 1980–2017 |
| ยศ | เจี้ยง (พลเอก) |
| บังคับบัญชา | สถาบันศิลปะกองทัพปลดปล่อยประชาชน |
|

เสียงของเผิง ลี่-ยฺเหวียน

เผิงกล่าวสุนทรพจน์ต่อการประชุมองค์การความร่วมมือเซี่ยงไฮ้ว่าด้วยการศึกษาสตรีและการบรรเทาความยากจน บันทึกเมื่อ 20 กรกฎาคม ค.ศ. 2021
 |
|  |

**เผิง ลี่-ยฺเหวียน** (จีน: 彭丽媛; พินอิน: *Péng Lìyuán*; เกิด 20 พฤศจิกายน ค.ศ. 1962) เป็นนักร้องชาวจีนผู้ดำรงตำแหน่งสุภาพสตรีหมายเลขหนึ่งของจีนตั้งแต่ ค.ศ. 2012 ในฐานะภริยาของสี จิ้นผิง เลขาธิการใหญ่พรรคคอมมิวนิสต์จีนและผู้นำสูงสุดของจีน

เผิงได้รับความนิยมในฐานะนักร้องจากการปรากฏตัวเป็นประจำในงานกาล่าปีใหม่ของซีซีทีวีประจำปี รายการโทรทัศน์ของจีนที่มีผู้ชมอย่างกว้างขวางซึ่งออกอากาศในช่วงตรุษจีน เธอได้รับรางวัลเกียรติยศจากการแข่งขันร้องเพลงทั่วประเทศ เพลงที่โด่งดังที่สุดของเธอ ได้แก่ *People from Our Village*, *Zhumulangma* และ *On the Field of Hope* เผิงยังร้องเพลงประกอบละครโทรทัศน์ยอดนิยมหลายเรื่อง เช่น *ซ้องกั๋ง* (1998)

ใน ค.ศ. 1986 เธอได้รับรางวัลดอกเหมย รางวัลด้านการแสดงละครเวทีสูงสุดของจีน จากบทบาทนำของเธอในเรื่อง *The White Haired Girl* เธอเคยเป็นผู้อำนวยการสถาบันศิลปะกองทัพปลดปล่อยประชาชนระหว่าง ค.ศ. 2012 ถึง 2017 และรองประธานสหพันธ์เยาวชนแห่งประเทศจีนระหว่าง ค.ศ. 2005 ถึง 2010

เธอเป็นที่รู้จักในประเทศจีนจากความรู้สึกด้านแฟชั่นของเธอ ซึ่งได้รับการยกย่องว่าเป็นผลงานของหมา เข่อ ช่างตัดเสื้อส่วนตัวของเธอ ใน 2014 เผิงได้รับการจัดอันดับให้เป็นสตรีผู้ทรงอิทธิพลที่สุดในโลกอันดับที่ 57 โดยนิตยสารฟอร์บส

## ประวัติ

เผิง ลี่-ยฺเหวียนเกิดที่อำเภอยฺวิ่นเฉิง มณฑลชานตง ประเทศจีน บิดาของเธอ เผิง หลงคุน เป็นผู้อำนวยการศูนย์วัฒนธรรมอำเภอยฺวิ่นเฉิง และมารดาของเธอ หลี่ ซิ่วอิง เป็นนักร้องอุปรากรคนสำคัญในคณะงิ้วยฺวี่อำเภอยฺวิ่นเฉิง ได้รับอิทธิพลจากมารดา ในช่วงอายุ 4–5 ปี เธอสามารถร้องท่อนงิ้วยฺวี่ได้ ใน ค.ศ. 1976 ขณะอายุ 14 ปี เผิง ลี่-ยฺเหวียนได้เข้าเรียนที่โรงเรียนมัธยมอำเภอยฺวิ่นเฉิง มณฑลซานตงที่ 1 ใน ค.ศ. 1977 เธอเข้าเรียนที่โรงเรียนศิลปะชานตงห้าเจ็ด (เปลี่ยนชื่อเป็นมหาวิทยาลัยศิลปะลานตงในปลาย ค.ศ. 1978) ภายใต้การสอนของหวัง อิ๋นซ่วน โดยเชี่ยวชาญด้านดนตรีขับร้องพื้นบ้าน ใน ค.ศ. 1979 เธอได้รับรางวัลดีเด่นจากคอนเสิร์ตเพลงและการเต้นรำมณฑลซานตง

ใน ค.ศ. 1980 ขณะเข้าร่วมการแสดงทางวัฒนธรรมในปักกิ่ง ได้รับรางวัลดีเด่นสำหรับเพลง *Baoleng Tune* และ *My Hometown, Mt. Yimeng* สร้างความตื่นตะลึงแก่วงการเพลงในปักกิ่ง หลังจากนั้น เธอก็เดินทางไปยังฟินแลนด์ สวีเดน สเปน โปรตุเกส นอร์เวย์ และไอซ์แลนด์พร้อมกับวงดุริยางค์แห่งชาติจีน ในปีเดียวกันนั้น เผิงเข้าร่วมคณะเพลงและการเต้นรำแนวหน้าของกรมการเมือง ภูมิภาคทหารจี่หนานของกองทัพปลดปล่อยประชาชนจีน ในฐานะทหารพลเรือน

ใน ค.ศ. 1981 เผิงเข้าเรียนที่โรงเรียนการดนตรีจีนในฐานะนักศึกษาระดับอุดมศึกษา โดยศึกษาภายใต้นักร้องชื่อดัง จิน เถี่ยหลิน ค.ศ. 1982 เป็นปีสำคัญที่เผิง ลี่-ยฺเหวียนเป็นที่รู้จักในหมู่ผู้ชมชาวจีน ในปีนั้น ขณะเข้าร่วมงานกาล่า CMG ที่จัดโดยสถานีวิทยุโทรทัศน์กลางแห่งประเทศจีน (CCTV) เธอได้ร้องเพลง *On the Fields of Hope* และ *I Love You, the Snow in Sai Bei* ได้รับความชื่นชอบจากผู้ชม และทำให้เธอมีตำแหน่งที่เป็นเอกลักษณ์ในโลกดนตรีขับร้องพื้นบ้านจีน ใน ค.ศ. 1983 เธอเข้าเรียนหลักสูตรการขับร้องของโรงเรียนการดนตรีจีนในระดับปริญญาตรี ภายใต้การสอนของจิน เถี่ยหลิน และกัว หลานอิง

ใน ค.ศ. 1983 เมื่อคิม จ็อง-อิล สมาชิกคณะผู้บริหารสูงสุดกรมการเมืองพรรคแรงงานเกาหลี (WPK) เดินทางเยือนจีนเป็นครั้งแรก เผิง ลี่-ยฺเหวียนได้ขับร้องเพลงเกาหลีเหนือที่มีชื่อเสียง *The Flower Girl* ในรูปแบบสองภาษา

ใน ค.ศ.1984 เธอถูกย้ายไปประจำที่คณะเพลงและการเต้นรำของสำนักการเมืองทั่วไป และใน ค.ศ. 1985 เธอรีบรุดไปยังแนวหน้าของยุทธการที่เหล่าชานเพื่อปลอบขวัญทหาร ในปีเดียวกันนั้น เผิงได้รับรางวัลเหรียญทองในการประกวดขับร้องแห่งชาติกลุ่มขับร้องแห่งชาติครั้งที่ 1 เนี่ย เอ๋อร์ - ซิงไห่ จัดโดยกระทรวงวัฒนธรรม ในเดือนกรกฎาคมปีเดียวกัน เธอได้เข้าร่วมพรรคคอมมิวนิสต์จีน ใน ค.ศ. 1985 เพื่อเฉลิมฉลองครบรอบ 40 ปีชัยในสงครามและครบรอบ 40 ปีการแสดงรอบปฐมทัศน์ของ *The White-Haired Girl* เผิง ลี่-ยฺเหวียนได้ปรากฏตัวที่โรงละครเทียนเฉียวในปักกิ่ง โดยกลายเป็น "ซีเอ๋อร์" รุ่นที่สาม ถัดจากหวัง คุน และกัว หลานอิง และได้รับ "รางวัลดอกเหมย" เกียรติสูงสุดในวงการโรงละครของจีน

การขับร้องเพลง *On the Field of Hope* ของเผิง ซึ่งเป็นเพลงเกี่ยวกับความผูกพันทางรุ่นและทางอารมณ์ของผู้คนที่ทำงานในผืนดิน ทำให้เพลงนี้โด่งดังในทศวรรษ 1980 ใน ค.ศ. 1986 เธอขับร้องเพลง *On the Field of Hope* ในเวอร์ชันเดี่ยว และได้รับรางวัลที่ 1 สาขาการขับร้องเพลงพื้นบ้านระดับอาชีพ ในการประกวดนักร้องรุ่นเยาว์แห่งชาติครั้งที่ 2 ที่จัดโดย CCTV ในช่วงปลายปีเดียวกัน เธอได้รับการแนะนำให้รู้จักกับสี จิ้นผิงโดยเพื่อนคนหนึ่ง และหลังสำเร็จการศึกษาจากโรงเรียนใน ค.ศ. 1987 เธอได้รับคำแนะนำให้ศึกษาต่อในระดับปริญญาโทด้านการศึกษาศาสตร์เสียงที่โรงเรียนการดนตรีจีน (ภายใต้การดูแลของจิน เถี่ยหลิน) วันที่ 1 กันยายน ค.ศ. 1987 เธอแต่งงานกับสี จิ้นผิง ซึ่งขณะนั้นดำรงตำแหน่งรองนายกเทศมนตรีเซี่ยเหมิน ในเดือนพฤษภาคม ค.ศ. 1990 เธอปกป้องวิทยานิพนธ์ของเธอและได้รับปริญญาโท กลายเป็นปริญญาโทคนแรกด้านการขับร้องเพลงพื้นบ้านที่ได้รับการฝึกฝนในประเทศจีน ในเดือนพฤศจิกายน ค.ศ. 1991 เมื่องิ้ว *Daughter of the Party* ออกแสดงรอบปฐมทัศน์ เผิงรับบทเป็นเถียน ยฺหวีเหม่ย์ นางเอกคนแรกของเรื่อง กลายเป็นการถ่ายทอดบทบาทงิ้วครั้งแรกที่ประทับด้วยร่องรอยต้นฉบับของเผิง ลี่-ยฺเหวียน

ใน ค.ศ. 2002 เผิงได้รับแต่งตั้งเป็นศาสตราจารย์พิเศษประจำมหาวิทยาลัยศิลปะชานตง และในเดือนกันยายน ค.ศ. 2004 เธอได้รับแต่งตั้งเป็นศาสตราจารย์พิเศษประจำโรงเรียนการดนตรีจีน ในเดือนกันยายน ค.ศ. 2005 ตามคำเชิญของคณะกรรมการจัดงานฉลองครบรอบ 60 ปีการสถาปนาสหประชาชาติ เผิง ลี่-ยฺเหวียนได้แสดงงิ้วจีน *Psalms of Mulan* เป็นครั้งแรกที่ศูนย์ลิงคอล์นในนครนิวยอร์ก และได้รับรางวัลศิลปินดีเด่นจากคณะกรรมการศิลปะของศูนย์ลิงคอล์น

ในเดือนพฤศจิกายน ค.ศ. 2007 กรมประชาสัมพันธ์พรรคคอมมิวนิสต์จีน กระทรวงการบริหารงานบุคคล และสหพันธ์วงการวรรณกรรมและศิลปะจีนได้มอบรางวัลให้แก่เผิง ลี่-ยฺเหวียนและบุคคลอื่น ๆ ด้วยตำแหน่งกิตติมศักดิ์ "ผู้ทำงานด้านวรรณกรรมและศิลปะวัยหนุ่มสาวและวัยกลางคนที่มีคุณธรรมและความเป็นเลิศแห่งชาติ" ในปีเดียวกันนั้น กระทรวงสาธารณสุขได้แต่งตั้งเผิง ลี่-ยฺเหวียนเป็นทูตแห่งชาติเพื่อการป้องกันและรักษาวัณโรค นับตั้งแต่นั้นมา เผิง ลี่-ยฺเหวียนได้มีส่วนร่วมอย่างแข็งขันในงานประชาสัมพันธ์การป้องกันและรักษาวัณโรค โดยเข้าร่วมกิจกรรมประชาสัมพันธ์ "วันป้องกันและควบคุมวัณโรคโลก" ของประเทศเป็นประจำทุกปี และไปเยี่ยมปลอบขวัญผู้ป่วยวัณโรคหลายครั้ง

### สุภาพสตรีหมายเลขหนึ่ง (ค.ศ. 2012–ปัจจุบัน)

ในเดือนกันยายน ค.ศ. 2015 ผู้นำจีน สี จิ้นผิง และสุภาพสตรีหมายเลขหนึ่ง เผิง ลี่-ยฺเหวียน พบกับประธานาธิบดีสหรัฐ บารัก โอบามา ในลิงคอล์นเบดรูม
สามีของเธอกลายเป็นเลขาธิการใหญ่พรรคคอมมิวนิสต์จีน (ผู้นำสูงสุด) ในเดือนพฤศจิกายน ค.ศ. 2012 และประธานาธิบดีจีนในเดือนมีนาคม ค.ศ. 2013 ตั้งแต่ ค.ศ. 2012 เผิงดำรงตำแหน่งผู้อำนวยการสถาบันศิลปะกองทัพปลดปล่อยประชาชน ในช่วงกลางเดือนเมษายน ค.ศ. 2017 สถาบันนี้เปลี่ยนชื่ออย่างเป็นทางการเป็นสถาบันวัฒนธรรมทางทหาร มหาวิทยาลัยป้องกันประเทศแห่งชาติ (NDU) แทนที่จะทำหน้าที่เป็นผู้อำนวยการสถาบันวัฒนธรรมทางทหารที่เปลี่ยนชื่อแล้ว เผิงถูกย้ายไปประจำที่คณะกรรมการรับรองวิทยฐานะของกรมงานการเมือง คณะกรรมาธิการการทหารกลาง เพื่อทำหน้าที่เป็นผู้พิจารณาอาวุโส

เธอมีส่วนร่วมอย่างแข็งขันในการเมืองและเป็นสมาชิกของคณะกรรมการแห่งชาติชุดที่ 11 ของสภาที่ปรึกษาการเมืองประชาชนจีน ยศทหารของเธอคือพลตรี และเธอมีบทบาทในคณะกรรมการประเมินบุคลากรของคณะกรรมาธิการการทหารกลาง เธอเป็นทูตสันถวไมตรีองค์การอนามัยโลก (WHO) สำหรับวัณโรคและ HIV/AIDS ตั้งแต่ ค.ศ. 2011 วันที่ 27 มีนาคม ค.ศ. 2014 เผิง ลี่-ยฺเหวียน ซึ่งเดินทางไปกับสี จิ้นผิงระหว่างการเยือนยุโรป ได้รับการมอบตำแหน่งกิตติมศักดิ์ "ทูตพิเศษเพื่อการส่งเสริมการศึกษาของเด็กหญิงและสตรี" โดยยูเนสโกที่สำนักงานใหญ่ขององค์กร เผิงกล่าวว่าเป็นความพยายามที่น่ายกย่องสำหรับสตรีและเด็กหญิงที่จะได้รับการศึกษา เธอมีความมุ่งมั่นที่จะใช้ความพยายามอย่างเต็มที่เพื่อช่วยเหลือเด็ก ๆ ให้มากขึ้น สนับสนุนสิทธิในการศึกษาสำหรับเด็กหญิงต่อไป และอำนวยความสะดวกให้เกิดการเปลี่ยนแปลงที่สร้างสรรค์ในชีวิตของพวกเธอ

สุภาพสตรีหมายเลขหนึ่ง มิเชลล์ โอบามา และเผิง ลี่-ยฺเหวียน ชมการสาธิตการคัดลายมือระหว่างการเยี่ยมชมโรงเรียนมัธยมเตรียมอุดมศึกษามหาวิทยาลัยครูปักกิ่งที่ 2 เมื่อวันที่ 21 มีนาคม ค.ศ. 2014
ระหว่างวันที่ 20–26 มีนาคม ค.ศ. 2014 ตามคำเชิญของเผิง ลี่-ยฺเหวียน มิเชลล์ โอบามา ซึ่งขณะนั้นเป็นสุภาพสตรีหมายเลขหนึ่งของสหรัฐและภริยาประธานาธิบดีบารัก โอบามา ได้เดินทางไปยังปักกิ่ง ซีอาน และเฉิงตู นี่เป็นการเยือนจีนครั้งแรกของมิเชลล์ โอบามา เช่นเดียวกับการเยือนจีนอย่างเป็นทางการแบบเดี่ยวครั้งแรกโดยสุภาพสตรีหมายเลขหนึ่งของสหรัฐในประวัติศาสตร์

วันที่ 20 พฤศจิกายน ค.ศ. 2014 มหาวิทยาลัยแมสซีย์ในนิวซีแลนด์ได้มอบปริญญาเอกกิตติมศักดิ์แก่เผิงเพื่อเป็นการยกย่อง "การมีส่วนร่วมในระดับนานาชาติในด้านศิลปะการแสดงและโครงการด้านสุขภาพและการศึกษา" ของเธอ วันที่ 28 กันยายน ค.ศ. 2015 ต่อหน้าเผิง ลี่-ยฺเหวียน โจเซฟ ดับเบิลยู. โพลิซี อธิการบดีโรงเรียนจูลเลียด ได้ประกาศอย่างเป็นทางการถึงการก่อตั้งโรงเรียนเทียนจินจูลเลียด ซึ่งจะเป็นวิทยาเขตใหม่ของโรงเรียนจูลเลียดนอกนครนิวยอร์กและเป็นสถาบันการศึกษาแห่งแรกในประเทศจีนที่มอบปริญญาโทวิจิตรศิลป์สาขาศิลปะการแสดงที่ได้รับการรับรองจากสหรัฐ วันที่ 6 ธันวาคม ค.ส. 2017 โรงเรียนจูลเลียดได้มอบปริญญาเอกกิตติมศักดิ์แก่เผิงที่โรงเรียนการดนตรีจีนในปักกิ่ง เพื่อเป็นการยกย่องความสำเร็จของเธอในฐานะศิลปินที่โดดเด่นและสำหรับการมีส่วนร่วมในการแลกเปลี่ยนทางวัฒนธรรมระหว่างสหรัฐ-จีน วันที่ 26 ตุลาคม ค.ศ. 2021 เผิง ลี่-ยฺเหวียนได้ส่งจดหมายแสดงความยินดีในพิธีเปิดโรงเรียนเทียนจินจูลเลียด

## ชีวิตส่วนตัว

วันที่ 3 กรกฎาคม ค.ศ. 2014 สุภาพสตรีหมายเลขหนึ่งของจีน เผิง ลี่-ยฺเหวียน เยือนพระราชวังชังด็อกในโซล
เผิง ลี่-ยฺเหวียนได้รับการแนะนำให้รู้จักกับ สี จิ้นผิง โดยเพื่อน ๆ ใน ค.ศ. 1986 ขณะที่สีทำงานเป็นรองนายกเทศมนตรีเมืองท่าเซี่ยเหมิน ทางตะวันออกของมณฑลฝูเจี้ยน ทั้งคู่แต่งงานกันเมื่อวันที่ 1 กันยายน ค.ศ. 1987 สี่วันต่อมา เผิง ลี่-ยฺเหวียนเดินทางกลับปักกิ่งเพื่อปรากฏตัวในเทศกาลศิลปะแห่งชาติ จากนั้นก็ออกเดินทางไปสหรัฐและแคนาดาทันทีเพื่อแสดง เป็นเวลาหลายปีหลังการแต่งงาน ทั้งคู่ทุ่มเทเวลาให้อาชีพของตนเองมากกว่าจนกระทั่งสี จิ้นผิงได้รับการเลื่อนตำแหน่งไปยังปักกิ่ง พวกเขามีบุตรหนึ่งคน เป็นบุตรีชื่อ สี หมิงเจ๋อ เกิดใน ค.ศ. 1992 มีชื่อเล่นว่าเสี่ยว มู่จื่อ

## ดูเพิ่ม

* สุภาพสตรีหมายเลขหนึ่งของประเทศจีน
* สถาบันศิลปะกองทัพปลดปล่อยประชาชน
* รางวัลดอกเหมย
* ทูตพิเศษยูเนสโก
* ทูตสันถวไมตรียูเนสโก

## อ้างอิง

## แหล่งข้อมูลอื่น

เก็บถาวร 4 มีนาคม 2016 ที่ เวย์แบ็กแมชชีน." CNN. 20 January 2011.

* "China's Likely Next First Lady is a Famous Singer". *The New York Times*. 14 February 2012.

แม่แบบ:S-hon